b'\n_START_ARTICLE_\nGeorg Friedrich Nicolai\n_START_SECTION_\nLiv og karriere\n_START_PARAGRAPH_\nGeorg Nicolai var s\xc3\xb8n af kemikeren Gustav Lewinstein og l\xc3\xa6ste medicin ved Humboldt-universitetet og praktiserede senere p\xc3\xa5 Charit\xc3\xa9 i Berlin. Nicolai beundrede l\xc3\xa6gen Ivan Petrovitj Pavlovs arbejde og udgav sammen med internisten Friedrich Kraus en bog om elektrokardiografi med titlen Das Elektrokardiogramm des gesunden und kranken Menschen._NEWLINE_I 1914, ved f\xc3\xb8rste verdenskrigs udbrud, forfattede Nicolai et manifest betitlet Aufruf an die Europ\xc3\xa4er som modsvar til det Aufruf an die Kulturwelt, som 93 f\xc3\xb8rende tyske videnskabsfolk og kunstnere havde udsendt til st\xc3\xb8tte for den tyske krigsf\xc3\xb8relse. Nicolais manifest fik kun tre medunderskrivere: fysikeren Albert Einstein, astronomen Wilhelm Julius F\xc3\xb6rster og filosoffen Otto Buek. Manifestet f\xc3\xb8rte til at Nicolai blev forflyttet til Graudenz i Vestpreussen._NEWLINE_Her p\xc3\xa5begyndte han Die Biologie des Krieges, som ford\xc3\xb8mte krigsf\xc3\xb8relsen og blev oversat til flere sprog. Efter s\xc3\xa6nkningen af Lusitania gjorde han sig bem\xc3\xa6rket ved under et middagsselskab at tage afstand fra s\xc3\xa5vel s\xc3\xa6nkningen som den tyske krigsf\xc3\xb8relse generelt, hvad der f\xc3\xb8rte til endnu en forflytning, denne gang til Tucheler Heide. Da han klagede herover, blev han overf\xc3\xb8rt til Danzig, hvor det kr\xc3\xa6vedes at han aflagde faneed. Dette n\xc3\xa6gtede han, hvorefter han blev indkaldt som menig til Landstormen for at g\xc3\xb8re tjeneste som sygehj\xc3\xa6lper. Her fik han f\xc3\xa6rdiggjort Die Biologie des Krieges, som han imidlertid havde sv\xc3\xa6rt ved at finde en forl\xc3\xa6gger til. Da det lykkedes ham at f\xc3\xa5 bogen p\xc3\xa5 forlag i Leipzig, blev den beslaglagt inden den var f\xc3\xa6rdigtryk. Manuskriptet blev smuglet til Schweiz, hvor bogen udkom p\xc3\xa5 Orell F\xc3\xbcsslis forlag i 1917. Romain Rolland anmeldte den begejstret og blev siden venner med Nicolai. Da Nicolai igen skulle overf\xc3\xb8res til en ny enhed og nu ogs\xc3\xa5 uddannes i v\xc3\xa5benbrug, flygtede han sammen med tre spartakistisk sindede flyvere til Danmark i to fly. Nicolai og hans pilot landede 20. juni 1918 i Vigerslev ved Valby Gasv\xc3\xa6rk, hvor de vakte en del opsigt. Han blev interviewet til Politiken og fik via Ossip Melnik kontakt til Georg Brandes, som han under sit ophold i Danmark fors\xc3\xb8gte at f\xc3\xa5 med p\xc3\xa5 sine planer om et tidsskrift, Das Werdende Europa, som skulle samle fredselskere i hele Europa. Dette lykkedes kun delvist._NEWLINE_Nicolai vendte tilbage til Tyskland, men i 1920 mistede han, p\xc3\xa5 grund af sin pacifisme, retten til at forel\xc3\xa6se, og efter at han i 1921 tabte appellen, udvandrede han i 1923 til Sydamerika, hvor han arbejdede f\xc3\xb8rst i Argentina, siden i Chile._NEWLINE_I 1930\'erne skrev han Das Natzenbuch (Eine Naturgeschichte der National-Sozialistischen Bewegung und des Nationalismus \xc3\xbcberhaupt), hvor han beskrev nationalisme som "en af de st\xc3\xb8rste, muligvis den st\xc3\xb8rste trussel mod udviklingen af menneskesl\xc3\xa6gten"._NEWLINE_Han d\xc3\xb8de i 1964 i Santiago de Chile.'